༈ ཀྱེ་ཧོ།
མདོ་རྒྱུད་མན་ངག་རྒྱ་ཆེན་ཆོས་ཀྱིས།།
སྒོ་མོ་བརྒྱད་ཁྲི་བཞི་སྟོང་གསུངས་ཀྱང༌།།
ཀུན་གྱི་རྩ་བ་རང་སེམས་འདི་ཉིད།།
འདུལ་ཐབས་གཅིག་པུ་མ་གཏོགས་གཞན་མེད།།
སྨིན་བྱེད་དབང་གི་རྣམ་གྲངས་མང་པོའི།།
བརྡ་ཐབས་རྟེན་འབྲེལ་སྣ་ཚོགས་དུ་མས།།
བསྐུར་ཡང་རང་རིག་ཡེ་ཤེས་ངོ་བོ།།
འདི་ཉིད་དབང་དོན་དངོས་གཞི་ཡིན་ནོ།།
གྲོལ་བྱེད་གདམས་པའི་ཁྲིད་རིམ་ཀུན་གྱི།།
ཕྱག་བཞེས་མན་ངག་ཟབ་ཟབ་མང་ཡང༌།།
སེམས་ཉིད་རྗེན་པ་བཟོ་བཅོས་མེད་འདི།།
རང་ལ་རང་ངོ་སྤྲོད་ཐབས་ཁོ་ནར།།
ཐམས་ཅད་མཐུན་ཡང་འཕྲོད་མཁན་དཀོན་ནོ།།
གཤིས་ཀྱི་ངོ་བོ་སྤྲོས་བྲལ་ཆོས་སྐུ།།
དེ་ཡི་རང་མདངས་འོད་གསལ་ལོངས་སྐུ།།
འགག་མེད་ཅིར་ཡང་འཆར་གྲོལ་སྤྲུལ་སྐུ།།
205

༼༩༽ བསླབ་བྱ་བསྟོད་ཚོགས་བླ་མའི་རྣལ་འབྱོར་ཕྱག་ཆེན་དོན་གསལ་བཅས་ཀྱི་སྐོར།

དེ་གསུམ་དོན་ལ་དབྱེར་མེད་རོ་གཅིག།
ད་ལྟའི་ཐ་མལ་ཤེས་པ་འདི་ཡིན།།
གནས་པའི་སེམས་ལ་བཟང་དུ་མ་ཞེན།།
འགྱུ་བའི་རྣམ་རྟོག་ངན་དུ་མ་འཛིན།།
གཉིས་ཀའི་རང་ངོར་ཅེར་གྱིས་ལྟོས་དང༌།།
ལྟ་བ་ལྟ་མཁན་གཉིས་སུ་མེད་དོ།།
མེད་ཀྱང་འཆར་ཚུལ་ཅིར་ཡང་མ་ངེས།།
ནམ་མཁའི་སྤྲིན་དང་ཆུ་ཡི་རྦ་རླབས།།
ཤར་དང་ཐིམ་ཀུན་རང་ལས་མ་གཡོས།།
དེ་བཞིན་རྣམ་རྟོག་བྱུང་ཚོར་ཐམས་ཅད།།
རང་ལས་བྱུང་ཞིང་རང་གིས་རང་གྲོལ།།
དེ་ཡང་མིང་གི་བཏགས་ཚུལ་ཙམ་ཡིན།།
དོན་ལ་སེམས་ཉིད་དངོས་པོ་མེད་ཕྱིར།།
ཤར་དང་གྲོལ་བའི་དངོས་པོ་ཅི་འབྱུང༌།།
མེད་བཞིན་སྣང་བའི་སྒྱུ་འཕྲུལ་འདི་ལ།།
ཨ་འཐས་ཞེན་འཛིན་དགག་སྒྲུབ་མ་བྱེད།།
206

དཔེ་དོན་ཟུང་དུ་འབྲེལ་བའི་གདམས་ངག་ནོར་བུའི་ཕྲེང་བ་ཞེས་བྱ་བ།

གུ་ཡངས་ཁྲོལ་ལེ་ལྷོད་དེར་ཞོག་དང༌།།
རིག་སྟོང་ཆོས་སྐུའི་རང་ཞལ་མཇོལ་དང༌།།
ཙབ་ཙུབ་བློ་སྣ་སྤན་སྤུན་མང་པོས།།
རང་སེམས་རང་གིས་འཁྲུལ་དུ་མ་འཇུག།
ཝལ་ལེ་ཁྱུག་གེ་ཅི་དགར་ཐོང་དང༌།།
རྣམ་རྟོག་ལས་ལྷག་བསྒོམ་རྒྱུ་མི་དགོས།།
ཁོ་རང་བླ་མའི་མཆོག་ཏུ་འཆར་རོ།།
ངེས་ཤེས་ཟབ་མོ་ནང་ནས་སྐྱེ་འོ།།
སྐྱེས་ཀྱང་སྐྱེ་མཁན་ཁོ་རང་ཡིན་གྱི།།
གང་ཤར་རང་ངོ་རིག་ལས་ལྟག་པའི།།
སྒོམ་འདོད་སྒོམ་བློའི་ལྷན་པ་མ་རྒྱག།
བསྒོམ་མོ་སྙམ་པའི་ཤེས་པ་དེ་ལས།།
གཞན་པའི་སྒོམ་མཁན་སྒོམ་རྒྱུ་གར་འདུག།
ཡེངས་སོ་འཕྲོས་སོ་འཁྲུལ་ལོ་སྙམ་མཁན།།
དེ་ཉིད་ལས་གཞན་ཡེངས་མཁན་སུ་འདུག།
དེ་ཕྱིར་སེམས་ཉིད་གཅིག་གི་རོལ་པར།།
207

༼༩༽ བསླབ་བྱ་བསྟོད་ཚོགས་བླ་མའི་རྣལ་འབྱོར་ཕྱག་ཆེན་དོན་གསལ་བཅས་ཀྱི་སྐོར།

གང་ཡང་ཤར་མོད་ཤར་ཡང་སྟོང་ཉིད།།
ཅི་ཙམ་འཆར་ཡང་དགག་སྒྲུབ་རྗེས་འབྲང༌།།
ཅི་ཡང་མི་བྱ་རང་སར་གློད་ལ།།
མི་སྤྲོ་མི་བསྡུ་སྐྱུར་ལ་ཞོག་ཅིག།
ཡང་དག་དོན་གཅིག་འདི་ལས་འབྱུང་ངོ༌།།
ལོ་བརྒྱའི་བར་དུ་ནན་གྱིས་བསྒོམས་པའི།།
སྒོམ་ཆེན་སྒོམ་གྱིས་བཅིངས་པ་མང་ངོ༌།།
མི་བསྒོམ་བསྒྱུར་བའི་ཉམས་ལེན་འདི་ཡིས།།
གཏན་འདུན་བྱང་ཆུབ་ཐོབ་པར་འགྱུར་རོ།།
དེ་སྐད་གདམས་ངག་རྗེན་པར་ཕྱུངས་འདི།།
ཚིག་ལ་མ་འབྱམས་རྒྱུད་ཐོག་འཁེལ་མཛོད།།
ཅེས་པ་འདི་ཡང་ཉེ་གནས་པ་བསྟན་འཛིན་དར་རྒྱས་ལ་སྙིང་གཏམ་གདམས་པའི་སྙིང་ཁུར་སྨྲས་པ་ཨོཾ།།
208

དཔེ་དོན་ཟུང་དུ་འབྲེལ་བའི་གདམས་ངག་ནོར་བུའི་ཕྲེང་བ་ཞེས་བྱ་བ།